Marcella Liburd

Dame Marcella Althea Liburd, født 10. juli 1953, er en politiker fra Saint Kitts og Nevis som 1. februar 2023 ble utnevnt til øystatens femte generalguvernør. Hun har tidligere vært parlamentspresident («speaker»), hun har innehatt flere ministerposter og vært fungerende statsminister og hun har vært opposisjonsleder for Saint Kitts and Nevis Labour Party i en periode hvor dette partiet ikke hadde regjeringsmakt.

Generalguvernørens stilling 
Saint Kitts og Nevis er et konstitusjonelt monarki og statsoverhodet er kong Charles III av Saint Kitts og Nevis, det vil si den britiske monarken. Generalguvernøren utnevnes av monarken for den tid monarken fastsetter. Ordningen er nedfelt i Konstitusjonen for Saint Kitts og Nevis fra 1983, Kapittel III, punkt 21.

Biografi 
Liburd er født 10. juli 1953 i Basseterre, hovedstaden i Saint Kitts og Nevis. Hun har bachelorgrad i jus fra Norman Manley Law School og var advokatfullmektig og advokat i høyesterett før hun begynte sin politiske karriere. Hun ble sekretær i Saint Kitts and Nevis Labour Party i 1997. I 2004 ble hun landets første kvinnelige parlamentspresident i nasjonalforsamlingen. Hun gikk av i 2008 for å stille som kandidat ved valget. Hun har blant annet arbeidet med lovverk om vold i nære relasjoner og om likelønn.

I 2013 ble Liburd som første kvinne valgt inn i styret for Saint Kitts and Nevis Labour Party.. I 2015 tapte hennes parti regjeringsmakten etter 20 års sammenhengende flertall, og Liburd måtte ta plass i opposisjonen. Hun ble nestleder i arbeiderpartiet i 2018.

I 2022 ble ut utnevnt til stedfortredende generalguvernør. Fra 1. februar 2023 har hun vært generalguvernør. Samme uke ble hun tildelt det kvinnelige storkorset av Sankt Mikaels og Sankt Georgs orden (Dame Grand Cross of the Order of St Michael and St George).

Referanser 

Sanktkittiske politikere
Personer fra Basseterre